Sesión de Educación Física

Título:	Primeira sesión motriz de saltos á corda	Sesión:	3	Nivel:	5º
Obxectivo/s da sesión:
Axustar o tamaño da corda segundo a estatura do alumnado Desenvolver e perfeccionar a técnica de dar a corda así como a técnica do salto. Coñecer os aspectos básicos dalgúns saltos individuais de corda. Desenvolver as capacidades físicas básicas do alumnado
Material necesario:	Cordas individuais, lapis e fichas: valora os teus progresos.
Instalacións:	Pavillón/ximnasio

Presentación

Ao longo desta 1ª sesión de saltos á corda, e como primeira toma de contacto, proporase ao alumnado a realización de 5 saltos á corda na súa versión individual, seguindo unha progresión dos máis simples aos máis complexos. Para cada un dos saltos describiremos os aspectos básicos a ter en conta para a súa correcta execución, así como aqueles erros máis comúns. Hai que salientar que a corda é un recurso idóneo para mellorar as capacidades físicas básicas, principalmente a forza e a resistencia. Pero tamén se producirán melloras no ritmo, coordinación, equilibrio… As actividades están ideadas para executarse en pequeno grupo (os grupos previamente creados), fomentando a autoavaliación e coavaliación durante a práctica mediante a ficha: valora os teus progresos.

Activación

Actividade:	“Colas de cabalo”
Explicación:
Cada alumno/a disporá dunha corda que colocará a modo de cola. Dado o sinal de inicio do xogo, cada participante deberá intentar quitar coa man o maior número de cordas aos seus compañeiros/as e ao mesmo tempo evitar que lle quiten a súa.
Agrupamentos:	Gran grupo
Material:	Unha corda por alumno/a.
Variantes:
A maneira de quitar as colas será co pé. Para iso, cada corda colocada a modo de cola deberá de estar en contacto co chan.

Exploración

Actividade:	Salto básico a pés xuntos
Explicación:
Descrición: Saltar á corda cos pés xuntos mediante movemento da corda cara adiante. Aspectos básicos: A posición inicial será de pé e cos pés xuntos. A corda sitúase detrás do corpo. Flexionar os xeonllos un pouco ao saltar. Erros comúns: Separar os pés durante o salto. Saltar moi alto debido á elevación esaxerada dos xeonllos.
Agrupamentos:	Pequeno grupo
Material:	Unha corda por alumno/a. Lapis e fichas: valora os teus progresos. Guía de saltos: ficha explicativa de salto.
Variantes:
Este salto tamén se pode realizar con rebote previo dos pés antes de saltar

Actividade:	“Slalom”
Explicación:
Descrición: Saltar cos pés xuntos lateralmente. Aspectos básicos: A posición inicial será de pé e cos pés xuntos. A corda sitúase detrás do corpo. Buscar unha liña de referencia para saltar primeiro cara un lado da liña e despois cara o outro. Manter os pés xuntos durante os saltos. Erros comúns: Separar os pés durante o salto. Saltar a cada lado con demasiada amplitude.
Agrupamentos:	Pequeno grupo
Material:	Unha corda por alumno/a. Lapis e fichas: valora os teus progresos. Guía de saltos: ficha explicativa de salto.

Actividade:	Abrir e pechar
Explicación:
Descrición: Abrir as pernas no primeiro salto e pechalas no segundo. Aspectos básicos: A posición inicial será de pé e cos pés xuntos. A corda sitúase detrás do corpo. No primeiro salto a abertura das pernas será similar á separación entre ombros para seguidamente realizar un segundo salto onde se xuntarán novamente os pés. Erros comúns: Abrir as pernas demasiado tarde ou demasiado pronto. Abrir as pernas cunha gran separación entre as mesmas.
Agrupamentos:	Pequeno grupo
Material:	Unha corda por alumno/a. Lapis e fichas: valora os teus progresos. Guía de saltos: ficha explicativa de salto.

Actividade:	Tesoiras
Explicación:
Descrición: Saltar primeiro cun pé diante e o outro detrás para, no seguinte salto, realizar o movemento contrario. Aspectos básicos: A posición inicial será de pé e cos pés xuntos. A corda sitúase detrás do corpo. No primeiro salto, cando se está no aire, separar os pés similar á abertura dunhas tesoiras, de xeito que ao aterrar no chan un queda diante e o outro detrás. A partires desta posición realízase un segundo salto e, no aire, cámbiase o pé de diante cara atrás e o de detrás cara adiante. Erros comúns: Non cambiar a posición dos pés ao saltar. Abrir as pernas cunha gran separación entre as mesmas.
Agrupamentos:	Pequeno grupo
Material:	Unha corda por alumno/a. Lapis e fichas: valora os teus progresos. Guía de saltos: ficha explicativa de salto.

Actividade:	Péndulo
Explicación:
Descrición: Saltar estendendo alternativamente cara ambos lados a perna correspondente, simulando o movemento dun péndulo. Aspectos básicos: A posición inicial será de pé e cos pés xuntos. A corda sitúase detrás do corpo. A primeira vez que pase a corda por debaixo dos pés, saltar co pé esquerdo e estender a perna dereita cara ao lado dereito pero sen que chegue a tocar o chan. No seguinte salto, saltar coa perna dereita e estender a perna esquerda cara ao lado esquerdo sen que tampouco toque o chan. Erros comúns: Facer un salto de pés xuntos entre cambio de extensión de perna. Elevar moito a perna que se estende. Separar a perna lateralmente antes de que pase a corda por debaixo dos pés.
Agrupamentos:	Pequeno grupo
Material:	Unha corda por alumno/a. Lapis e fichas: valora os teus progresos. Guía de saltos: ficha explicativa de salto.

Reflexión

O alumnado de cada grupo disporá de 5 minutos para poñer en común que saltos son aqueles que lle saen correctamente a todos/as e decidir cales poderían incorporar ao seu circuíto.

Despedida

Todo o grupo xunto repasará, co docente, as actividades feitas no día, prestando especial atención ás dificultades encontradas, aspectos a ter en conta dos exercicios e erros comúns nas execucións, enfocando o tema cara o produto final da situación de aprendizaxe. Se adiantará unha breve descrición do próximo día e se fará unha chamada a repasar os aspectos do REA do contido dixital.

“Saltando barreiras – Sesión motriz EDF”, do proxecto cREAgal, publícase coa Licenza Creative Commons Recoñecemento Non-comercial Compartir igual 4.0